Tidak beri impak negatif
SHEILA ZAIDI KUCHING: Peruntukan di bawah Pakej Bantuan Khas Sarawakku
Sayang diyakini tidak akan memberikan impak negatif jangka panjang ke atas
ekonomi negeri ini. Ketua Menteri Datuk Patinggi Abang Johari Tun Openg
berkata, bantuan yang memperuntukkan sebanyak RM1.154 bilion ini  adalah hasil daripada polisi fiskal Sarawak
yang berada di tahap yang baik. “Peruntukan yang dikeluarkan untuk bantuan ini juga
hanyalah untuk jangka masa pendek sahaja dan Sarawak sudah mempunyai pelan
ekonomi tersendiri untuk 2030 yang akan diteruskan seperti biasa. “Berhubung dengan peruntukan ini pula, kita akan
mengambil pendekatan untuk memulihkan perbelanjaan dan system aliran tunai
dalam negeri dan pada masa yang sama melabur kepada perkara-perkara strategik
seperti pembinaan sekolah, projek bekalan elektrik dan sebagainya,” katanya. Beliau berkata demikian ketika ditanya mengenai impak
pengeluaran peruntukan besar di bawah Pakej Bantuan Khas Sarawakku Sayang ke
atas ekonomi negeri semasa di temubual dalam rancangan Bicara Naratif oleh
stesen Radio Televisyen Malaysia (RTM) malam Ahad lalu. Menurut Abang Johari, bantuan ini diumumkan adalah untuk
memastikan daya beli rakyat Sarawak masih berjalan walaupun berada di bawah
Perintah Kawalan Pergerakan (PKP). Seperti yang kita sedia maklum, pendapatan rakyat khususnya
yang berpendapatan rendah sememangnya terjejas semasa dalam tempoh PKP ini. Oleh yang demikian, bantuan yang diberikan ini akan
membolehkan mereka untuk membeli barang-barang keperluan asas seperi makanan,
minuman, ubatan dan keperluan-keperluan penting lain. “Dengan ini, pengisian semula dalam kitaran perbelanjaan
masih berlaku seterusnya tidak menyebabkan kelumpuhan ekonomi kepada negeri
kita. “Dari sudut ekonomi juga, sekiranya berlaku kemelesetan,
adalah menjadi tanggungjawab kerajaan untuk tampil dengan pendekatan yang
bersesuaian,” katanya. Susulan dengan penambahan tempoh PKP yang sepatutnya
berakhir pada 31 Mac kepada 14 April, Abang Johari memberitahu bahawa beliau
akan menilai semula bantuan ini nanti kerana sudah pasti nilai pendapatan yang
terjejas semakin bertambah. Penjaja kecil misalnya, tidak akan dapat menjalankan
perniagaan mereka untuk tempoh lanjutan dua minggu lagi dan golongan seperti
ini yang akan dititikberatkan, ujar Abang Johari. Malah, katanya, kerajaan negeri juga akan membantu mereka
yang tercicir daripada menerima bantuan Pakej Rangsangan Ekonomi Prihatinn
Rakyat (Prihatin) yang telah diumumkan oleh kerajaan Persekutuan. Abang Johari minggu lalu telah mengumumkan pakej bantuan
khas yang merupakan inisiatif kerajaan negeri bagi mengurangkan kesan penularan
Covid-19 ke atas ekonomi dan melindungi kesejahteraan rakyat yang menelan kos
keseluruhan sebanyak RM1.154 bilion. 
See author's posts
